Osutuses ühise seisukoha puudumisele "praeguste teadlaste ja filosoofide" seas väärib tähelepanu, et ehkki artiklis on üsna pikalt käsitletud erinevates kultuurides ja religioonides esinevaid vaateid inimese elu algusele ning on vaadeldud selle probleemi käsitlemist erinevate riikide seadustes ja ka rahvusvahelises õiguses, samuti toodud esile mõningate filosoofide seisukohad, mis prof.  Maimetsa käsitlust toetavad, ei ole artiklis korralikku ülevaadet embrüoloogide, st. inimese varase arengu eriteadlaste seisukohtadest. Erinevates kultuurides, religioonides ja poliitilistes süsteemides esinevate seisukohtade võrdlus ei anna mingit alust väita midagi "tänapäeva teadlaste ja filosoofide", eriti aga inimese embrüoloogia kaasaegsete uurijate positsiooni kohta. Võiks arvata, et püüdes kokku võtta teadlaste seisukohta inimese elu alguse kohta, otsitakse vastust eelkõige nende teadlaste töödest, kes  antud valdkonnaga erialaliselt tegelevad, sest see on nende otsene uurimise objekt - kuidas algab individuaalse inimese elu ja kuidas toimub inimese varane areng.